Document ID: 32014R0497

KOMISIJOS REGLAMENTAS (ES) Nr. 497/2014
2014 m. gegužės 14 d.
kuriuo dėl advantamo naudojimo kaip saldiklio iš dalies keičiamas Europos Parlamento ir Tarybos reglamento (EB) Nr. 1333/2008 II priedas ir Komisijos reglamento (ES) Nr. 231/2012 priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 14 straipsnį,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
kadangi:
(1)
Reglamento (EB) Nr. 1333/2008 II priede pateiktas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
Komisijos reglamente (ES) Nr. 231/2012 (3) nustatytos Reglamento (EB) Nr. 1333/2008 II ir III prieduose išvardytų maisto priedų specifikacijos;
(3)
pagal Reglamento (EB) Nr. 1331/2008 3 straipsnio 1 dalyje nurodytą bendrą procedūrą šie sąrašai gali būti atnaujinti Komisijos iniciatyva arba gavus prašymą;
(4)
2010 m. gegužės mėn. buvo pateiktas prašymas leisti naudoti advantamą kelių kategorijų maisto produktuose kaip saldiklį. Apie prašymą pranešta valstybėms narėms pagal Reglamento (EB) Nr. 1331/2008 4 straipsnį;
(5)
technologiškai būtina naudoti advantamą kaip stiprų saldiklį įvairių kategorijų maisto produktuose ir stalo gaminiuose, siekiant pakeisti kaloringą cukrų (sacharozę, gliukozę, fruktozę ir kt.) ir taip sumažinti tų maisto produktų kaloringumą. Naudojant advantamą kaip saldiklį tų kategorijų maisto produktuose, kuriuose stiprius saldiklius leidžiama naudoti pagal Reglamento (EB) Nr. 1333/2008 II priedą, gamintojai galėtų lanksčiau ruošti tam tikros sudėties mažiau kalorijų turinčius maisto produktus, kurių skonis panašus į atitinkamo įprasto kalorijų kiekio maisto produkto skonį. Advantamas dėl savo aromatinių ir saldumo savybių bei stabilumo yra gera jau patvirtintų stiprių saldiklių alternatyva - taip vartotojams ir maisto pramonės atstovams didėja saldiklių pasiūla ir sumažėja kiekvieno atskiro saldiklio suvartojamas kiekis;
(6)
Europos maisto saugos tarnyba (toliau - Tarnyba) įvertino advantamo saugą naudojant jį kaip maisto papildą ir 2013 m. liepos 31 d. (4) pateikė savo nuomonę. Tarnyba nustatė advantamo leidžiamąją paros dozę (LPD) - 5 mg/kg kūno masės per parą. Remiantis atsargiausiu advantamo poveikio suaugusiesiems ir vaikams vertinimu, vartotojams suvartojus didžiausią numatomą kiekį LPD nebūtų viršyta. Tarnyba, apsvarsčiusi visus duomenis apie stabilumą, skilimo produktus, toksiškumą ir poveikį, padarė išvadą, kad advantamas nekeltų pavojaus saugai naudojant jį kaip saldiklį siūlomu būdu ir siūlomais kiekiais;
(7)
todėl tikslinga leisti naudoti advantamą kaip saldiklį šio reglamento I priede nurodytų kategorijų maisto produktuose ir priskirti šiam maisto priedui E 969 numerį;
(8)
advantamą pirmą kartą įtraukus į Reglamento (EB) Nr. 1333/2008 II priede nustatytą Sąjungos maisto priedų sąrašą jo specifikacijos turėtų būti įrašytos į Reglamentą (ES) Nr. 231/2012;
(9)
todėl reglamentai (EB) Nr. 1333/2008 ir (ES) Nr. 231/2012 turėtų būti atitinkamai iš dalies pakeisti;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento I priedą.
2 straipsnis
Reglamento (ES) Nr. 231/2012 priedas iš dalies keičiamas pagal šio reglamento II priedą.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gegužės 14 d.

Labels: 0
3
17